LH วิ่งแรง 5% นิวไฮในรอบกว่า 4 ปี รุกเปิด 18 โครงการใหม่ โกยรายได้เข้าเป้า 3.67 หมื่นลบ.
LH วิ่งแรง 5% นิวไฮในรอบกว่า 4 ปี รุกเปิด 18 โครงการใหม่ หวังโกยรายได้เข้าเป้า 3.67 หมื่นลบ. โดยล่าสุด ณ เวลา 10.57 น. ราคาอยู่ที่ 11.60 บาท เพิ่มขึ้น 0.50 บาท หรือ 4.50% สูงสุดที่ระดับ 11.60 บาท ต่ำสุดที่ระดับ 11.30 บาท มูลค่าการซื้อขาย 511.91 ล้านบาท
17 ม.ค. 2561

ผู้สื่อข่าวรายงานว่า ราคาหุ้น บริษัท แลนด์แอนด์เฮ้าส์ จำกัด (มหาชน) หรือ LH ณ เวลา 10.57 น. ราคาอยู่ที่ 11.60 บาท เพิ่มขึ้น 0.50 บาท หรือ 4.50% สูงสุดที่ระดับ 11.60 บาท ต่ำสุดที่ระดับ 11.30 บาท มูลค่าการซื้อขาย 511.91 ล้านบาท โดยราคาหุ้นปรับตัวขึ้นแรงในรอบกว่า 4 ปี จากราคาปิดที่ระดับ 11.30 บาท เมื่อวันที่ 5 มิถุนายน 2556

ด้านนายอดิศร ธนนันท์นราพูล กรรมการผู้จัดการ LH เปิดเผยว่า บริษัทตั้งเป้ารายได้รวมปี 61 อยู่ที่ 3.67 หมื่นล้านบาท แบ่งเป็น รายได้จากการขายอสังหาริมทรัพย์ที่ 3.3 หมื่นล้านบาทและรายได้จากธุรกิจอสังหาริมทรัพย์เพื่อการให้เช่าอีก 3.7 พันล้านบาท ขณะที่ยอดขายในปี 61 ตั้งเป้าไว้ที่ 3.1 หมื่นล้านบาท
โดยวางแผนเปิดโครงการใหม่จำนวน 18 โครงการ มูลค่าโครงการรวม 3.63 หมื่นล้านบาท แบ่งเป็น โครงการในกรุงเทพฯ และปริมณฑล 16 โครงการ ซึ่งเน้นไปที่การพัฒนาโครงการแนวราบ และโครงการในต่างจังหวัดอีก 2 โครงการ และทำให้ภายในสิ้นปี 61 บริษัทจะมีจำนวนโครงการทั้งหมด 86 โครงการ จากสิ้นปีก่อนที่มี 68 โครงการ
อีกทั้งปีนี้ บริษัทวางงบลงทุนรวมในปีนี้ไว้ที่ 1.3 หมื่นล้านบาท แบ่งเป็น งบสำหรับซื้อที่ดินเพื่อรองรับการพัฒนาโครงการอยู่ที่ 7 พันล้านบาท และงบสำหรับลงทุนในธุรกิจอสังหาริมทรัพย์เพื่อการให้เช่าอีก 6 พันล้านบาท
นอกจากนี้ บริษัทยังมีแผนการออกหุ้นกู้ไม่ต่ำกว่า 1.4 หมื่นล้านบาท และคาดว่าในปี 61 บริษัทจะมีอัตราส่วนหนี้สินต่อทุน (D/E) อยู่ที่ระดับใกล้เคียงกับปีก่อน โดยฐานะการเงินของบริษัท ณ สิ้นปี 60 ยังคงมีความแข็งแกร่ง โดยบริษัทและบริษัทย่อยมีหนี้เงินกู้สุทธิอยู่ที่ 4.35 หมื่นล้านบาท ซึ่งคิดเป็นสัดส่วนหนี้สินต่อทุนอยู่ที่ราว 87% และมีต้นทุนทางการเงินเฉลี่ยอยู่ที่ 2.35%